Man in parkeerarea van Pta-winkelsentrum geskietArgieffoto (Foto: imgkid.com) Konst. Tumisang Moloto, woordvoerder van die polisie, het aan Maroela Media gesê die voorval het omstreeks 14:30 by die Eldo Village-winkelsentrum gebeur. “Die man, glo in sy 40’s, het pas sy motor in die kelderparkeerarea van die sentrum geparkeer toe hy deur drie onbekende mans genader is,” het Moloto gesê. “Die verdagtes het die man in sy bolyf geskiet voordat hulle in ŉ wit Audi gevlug het. Die motief vir die skietery is nog nie bekend nie.” Volgens Moloto het die verdagtes niks by die man geroof voordat hulle gevlug het nie. Die man is na ŉ nabygeleë hospitaal gehaas. Moloto het gesê die man se naam kan nie dadelik bekendgemaak word nie. Volgens ŉ ooggetuie op die toneel is die man ŉ advokaat in die stad. “Ons het net ŉ skoot hoor afgaan en toe was daar ŉ vreeslike oproer in die sentrum. ŉ Rukkie ná die skietery het ŉ polisiehelikopter oor die toneel gevlieg, dalk om te soek na die wit Audi waarin die skieters gevlug het,” het die ooggetuie wat anoniem wil bly gesê. “Dit is nogal skrikwekkend as so iets gebeur hier waar jy elke dag kom om jou inkopies te doen. Gewoonlik hoor ŉ mens net van hierdie goed, maar nou gebeur dit sommer hier by jou.”